શનિવારે સાંજે સાડાચારથી પોણાછ વાગ્યા સુધી ચાલેલા આ ડ્રામાએ આખા ડાયમન્ડ માર્કેટને હલાવી મૂક્યું હતું. ત્યાં કામ કરતા વેપારીઓને તો જરા પણ અંદાજ નહોતો કે જે બૉમ્બની અફવાને કારણે તેમનો જીવ અધ્ધર ચડી ગયો હતો એ ફક્ત એક મૉક ડ્રિલ હતી. પંચરત્ન બિલ્ડિંગની પાછળના ગેટના ખૂણાએ અને પૉપ્યુલર બિલ્ડિંગના ગેટની અને ૧૩ જુલાઈ થયેલા બ્લાસ્ટથી લગભગ ૨૦-૨૫ ફૂટની દૂરીએ બ્લુ કલરની એક થેલીમાં બૉમ્બ હોવાની અફવા ફેલાતાં ડાયમન્ડ માર્કેટમાં અચાનક લોકો ભાગવા લાગ્યા હતા. થોડી વારમાં આખું માર્કેટ ખાલી થઈ ગયું હતું. માર્કેટમાં આવેલી ખાઉગલીમાં લોકો નાસ્તો ફેંકીને ભાગ્યા હતા.